คนไทยที่อพยพจากยูเครน ชุดที่ 3 จำนวน 40 คน  เดินทางกลับถึงไทยวันนี้
สถานเอกอัครราชทูต ณ กรุงวอร์ซอ รายงานความคืบหน้าการช่วยเหลือคนไทยในยูเครน(สถานะวันที่ 2 มีนาคม 2565 เวลา 23.30 น.) โดยระบุว่า เมื่อวันที่ 2 มีนาคมที่ผ่านมา คณะคนไทย ที่อพยพออกจากยูเครน ชุดที่ 3 จำนวน 40 คน ได้เดินทางออกจากประเทศโปแลนด์กลับไทย และมีกำหนดถึงประเทศไทยในวันนี้ (3 มี.ค. 65) โดยสายการบินเอมิเรตส์ เที่ยวบินที่ EK384 เวลา 12.05 น. ส่วนการช่วยเหลือคนไทยอพยพออกจากยูเครนเพิ่มเติม เมื่อวานนี้ (2 มี.ค. 65) คนไทย จำนวน 43 คนได้เดินทางจากศูนย์ปฏิบัติการช่วยเหลือคนไทยในยูเครนเมืองลวิฟ  (Lviv) เข้าประเทศโปแลนด์ และเข้าพักในโรงแรมที่กรุงวอร์ซอ เพื่อเตรียมเดินทางกลับประเทศไทยในวันที่ 4 มีนาคม ขณะที่ สถานเอกอัครราชทูต ณ กรุงบูคาเรสต์ ได้ช่วยเหลือให้คนไทยที่อพยพออกจากประเทศยูเครน จำนวน 16 คน (จากเมืองวีนีเซีย 15 คน) เดินทางเข้าประเทศโรมาเนีย และจัดให้พำนักในโรงแรมที่กรุงบูคาเรสต์ เพื่อเตรียมเดินทางกลับประเทศไทยในวันที่ 4 มีนาคมเช่นกัน ทำให้ขณะนี้ มีการอพยพคนไทยออกจากยูเครน รวมแล้ว 203 คน จากทั้งหมด 256 คน ทั้งนี้ ยังมีคนไทยอีก 14 คนที่เข้าพักที่ศูนย์ปฏิบัติการฯ หรืออยู่ระหว่างเดินทางมาที่ศูนย์ปฏิบัติการฯ เพื่อเดินทางเข้าประเทศโปแลนด์ ในวันที่ 4 มีนาคม และเดินทางกลับไทยต่อไป ซึ่งจากการตรวจสอบคนไทยที่ต้องการอพยพในเมืองต่างๆ เช่น กรุงเคียฟ เมืองโอเดซา เมืองคาร์คีฟ สามารถเดินทางออกมาได้หมดแล้ว ยกเว้นคนไทย 31 คน ที่แสดงความประสงค์จะอยู่ต่อ ผู้ที่มีครอบครัวในยูเครน อย่างไรก็ดี ยังมีคนไทยอีก 8 คน ในเมืองเซเบโรโดเนส(Severodonetsk) และเมืองมิกโคลาอีฟ (Mykolayiv) ที่ไม่สามารถเดินทางออกมาได้ เพราะสถานการณ์ยังไม่ปลอดภัย โดยสถานเอกอัครราชทูตฯ เตรียมพร้อมให้ความช่วยเหลือทันทีเมื่อสถานการณ์อำนวย ซึ่งคนไทยกลุ่มนี้ยังปลอดภัย